Ikan raja laut

Ikan raja laut atau nama saintifiknya Latimeria menadoensis adalah salah satu dari dua spesies hidup  dalam order ikan purba Coelacanthiformes yang masih ada hingga kini, ia berstatus terjejas dalam Senarai Merah IUCN.

Habitat ikan coelacanth Indonesia berada di sekitar perairan Laut Sulawesi, terutama di sekitar Pulau Manado Tua, perairan Malalayang di Teluk Manado, dan di perairan Talise, Minahasa Utara. Habitat ikan coelacanth berada pada kedalaman lebih dari 180 meter dengan suhu maksimum 18 darjah Celsius. Ikan raja laut secara sekilas sangat mirip ikan gombessa yang berada dalam order yang sama, namun ikan raja laut berwarna keperangan sementara gombessa berwarna kebiruan.

 Penemuan 
Pada 18 September 1997, sepasang suami isteri bernama Arnaz dan Mark Erdmann melancong ke Indonesia untuk berbulan madu. Semasa bersiar-siar di Manado Tua, Sulawesi Utara mereka melihat ikan yang ganjil dijual di pasar bandar tersebut.Jewett, Susan L., "On the Trail of the Coelacanth, a Living Fossil", The Washington Post, 11 November 1998, Retrieved on 2007-06-19. Mark menyangka ikan itu adalah seekor gombessa yang berwarna biru keperangan. Erdmann menghubungi nelayan setempat dan meminta mereka untuk segera mengirimkannya sekiranya ia ditangkap kelak.

Spesimen Coelacanth Indonesia kedua berukuran panjang 1.2 meter dan berat 29 kg., berjaya ditangkap hidup-hidup pada 30 Julai 1998.Nelson, Joseph S. (2006). Fishes of the World. John Wiley & Sons, Inc. ISBN 0-471-25031-7 Ikan ini sempat hidup selama enam jam, membolehkan para pengkaji mendokumentasikan rupa fizikal, warna, gerakan sirip, dan perilaku ikan tersebut. Bangkai spesimen ini kemudian diawetkan dan disumbangkan ke Museum Zoologicum Bogoriense milik Lembaga Ilmu Pengetahuan Indonesia.

Di Indonesia, spesimen ikan ini yang diawet kering disimpan dalam peti kaca dan dipamerkan di Seaworld Indonesia, Jakarta. Terdapat juga dua spesimen awet basah ikan ini disimpan di Museum Biologi LIPI di Cibinong dan di Manado.

Ujian DNA menunjukkan bahawa spesimen ini secara genetik berbeza dari populasi gombessa di barat Lautan Hindi: Secara mata kasar, penampilan ikan raja laut mirip dengan gombessa namun dapat dibezakan utamanya melalui warna sisik latar ikan ini, coelacanth Indonesia berwarna perang kekelabuan, sementara gombessa Komoro lebih berwarna biru. Ikan ini disebutkan dalam jurnal saintifik  Perancis Comptes Rendus de l'Académie des sciences Paris yang diterbitkan oleh Pouyaud et al. pada tahun 1999 dan diberi nama saintifik Latimeria menadoensis.

Pada tahun 2005, sebuah kajian biologi molekul telah menemukan bahawa tempoh waktu percabangan antara dua spesies ini adalah sekitar 40–30 juta tahun lalu.

 Ciri dan anatomi 
Di habitat asalnya, Coelacanth ditemukan mendiami di mulut gua batuan lava bawah laut. Secara fizikal, ikan yang digelar "fosil hidup" ini kelihatan seperti ikan kerapu harimau yang juga mempunyai celoreng gelap bergigi tajam.

Keunikan paling nyata ikan ini adalah kewujudan sepasang sirip dada, sirip perut, satu sirip dubur (bahagian belakang bawah), dan satu sirip punggung yang tidak bercantum dengan tubuh, tetapi menjulur, bercuping, dan berdaging. Untuk berada tetap pada kedudukannya, coelacanth menggerakkan sirip perut dan sirip dadanya seperti dayung. Gerakan maju datang dari sirip dubur dan sirip punggung belakang. Rahang atas coelacanth dapat bergerak membuka seperti rahang bawah. Dengan kebolehan itu, ikan karnivor ini dapat memakan ikan yang lebih besar. Coelacanth menetaskan telurnya di dalam perut, bukan di luar tubuhnya.

 Rujukan 

Pautan luar

 "Ekspedisi Ikan Raja Laut Coelacanth Aquamarine Fukushima", DariLaut.id

Kategori:Latimeria
Kategori:Ikan Lautan Pasifik
Kategori:Ikan di Indonesia
Kategori:Fosil hidup